Renault 4 med stoftag: Fra fornuftig til fransk feriedrøm

BARCELONA: Kan et tag virkelig ændre en bil? Det lyder som et spørgsmål for folk, der går lidt for meget op i bilbrochurer. Men efter en dag med Renault 4 E-Tech Plein Sud i den spanske sol er svaret overraskende klart: Ja. I den grad.

For Renault 4 E-Tech er i udgangspunktet en fornuftig lille elektrisk mini-SUV. Praktisk, sympatisk og nem at holde af – men også en bil, der i almindelig udgave godt kan virke en smule pæn og korrekt. Plein Sud-udgaven gør noget helt andet ved den.

Her er det faste tag skiftet ud med et stort elektrisk stoftag, der kan rulles tilbage og åbne kabinen mod himlen. Og pludselig føles Renault 4 ikke længere bare som en praktisk lille elbil. Den føles som en livsstilsbil. En charmerende, lidt fjollet og meget fransk hverdagsbil, der giver mening på en helt anden måde.

Bagsædet får den bedste plads

Det er især bagsædepassagererne, der får noget ud af Plein Sud-taget. Foran mærker man naturligvis også lyset og luften, men på bagsædet er oplevelsen markant større. Når taget køres tilbage, får man en næsten cabriolet-agtig følelse af frihed, uden at Renault 4 bliver til en rigtig cabriolet.

Det passer bilen overraskende godt. Renault 4 har i forvejen en afslappet og uformel karakter, og med taget åbent falder brikkerne på plads. Den bliver ikke hurtigere. Den bliver ikke mere sportslig. Men den bliver sjovere at være i. I hvert fald når det ikke regner.

Larmer det?

Et af de oplagte spørgsmål er, om man betaler for charmen med mere støj. Mit indtryk er: en lille smule, ja. Men meget mindre end frygtet. Stoftaget er opbygget i to lag, og med taget lukket opleves bilen faktisk overraskende stille. Hverken på almindelig landevej eller motorvej blev støjen fra taget på noget tidspunkt irriterende. Der er sandsynligvis en smule mere susen end i modellen med fast tag, men forskellen føles ikke dramatisk.

Det er vigtigt, for Plein Sud skal ikke være en sommerbil, man kun holder af tre uger om året. Den skal fungere som almindelig elbil resten af tiden. Og det gør den.

Der er naturligvis også støj, når taget er kørt tilbage. Det er ligesom en del af pakken, Men jeg må sige, at det selv med 110 kilometer i timen er en tålelig støj. I øvrigt kan taget køres frem og tilbage under kørsel; så længe du holder dig under 90 km/t.

Kan bilen køles og varmes op?

Et andet oplagt spørgsmål er, om kabinen bliver sværere at temperaturstyre med stoftag. I den spanske eftermiddagssol lykkedes det uden problemer at køle bilen ned. Det er selvfølgelig ikke det samme som en dansk vintermorgen med frost på ruderne, men oplevelsen var, at klimaanlægget havde fint styr på kabinen.

Med taget lukket føles Plein Sud altså ikke som en kompromisbil, hvor man sidder og betaler komfortprisen for at få lidt ekstra sommerstemning.

Renault har ikke lavet taget som en eftermonteret gimmick. Bilen er konstrueret med Plein Sud-løsningen i tankerne, og Renault oplyser selv, at stoftaget er en del af modelprogrammet og ikke en løs specialløsning. Den officielle Renault-beskrivelse nævner også, at tagbøjlerne fjernes for at give størst mulig åbning, og at antennen i stedet er integreret i bagruden.

Den Renault 4, man bør vælge

I Danmark koster det elektriske stoftag 10.000 kroner ekstra, hvilket er usædvanligt lavt for en løsning, der ændrer bilens karakter så markant. Her kan danske elbilkøbere igen takke de lave afgifter på elbiler. Udstyr, der tidligere ville have kostet en mindre formue i en benzinbil, rammer langt mere spiseligt i en elbil.

Se også vores video fra turen,

Og for 10.000 kroner er Plein Sud næsten et no-brainer-tilvalg, hvis man overhovedet kan se sig selv bruge taget.

Renault 4 E-Tech Plein Sud er ikke nødvendigvis den mest rationelle udgave af bilen. Den er heller ikke den mest praktiske, hvis man ofte bruger tagbøjler eller helst vil have den mest klassiske SUV-løsning. Men den er den mest charmerende.

Stoftaget forvandler Renault 4 fra en fornuftig og lidt anonym mini-SUV til en bil med personlighed. Ikke fordi den kører markant anderledes, men fordi den føles anderledes. Lettere. Gladere. Mere fransk. Og det er præcis den slags, elbiler godt kan bruge mere af.

Renault 4 med stoftag: Fra fornuftig til fransk feriedrøm