Prøvekørt: Opdateret Toyota bZ4X er stærkt forbedret

MALAGA: Toyota bZ4X første år på markedet var … akavet. Forbrugerne brokkede sig over ringe rækkevidde i koldt vejr, langsom opladning, en sær kabine og en køreoplevelse, der aldrig helt fandt sin balance. Men nu har Toyota været en tur i værkstedet med den kommende faceliftede udgave – og efter min første tur bag rattet står én ting klart: Det her er ikke den samme bil. Det er den bil, bZ4X hele tiden burde have været.

Udefra ligner ændringerne små. En pænere front med Toyotas nye “hammerhead”-design og lidt glattere aerodynamik er de mest synlige. Plastskærmene er blevet til metal, forlygterne er redesignet, og luftmodstanden er barberet ned fra 0,29 til 0,27. Ingen revolution – men en tiltrængt opstramning.

Det er dog alt det, man ikke ser, der gør forskellen.

Toyota har ryddet op – og det kan mærkes

Toyota er gået hele vejen rundt om drivlinjen. Den elektriske motor er gjort op til 23 procent mere effektiv, batteriet har fået fem kWh ekstra (nu 69 kWh netto), og har fået mulighed for forvarmning – både automatisk og manuelt – så hurtigladning ikke længere giver frustrerende ventetider.

Resultatet? En officielt opgivet rækkevidde på 569 kilometer – og en reel mulighed for at ramme knapt 500 kilometer i hverdagskørsel, vurderet fra vores tur i bjerge og motorvejshastigheder i Spanien. Der er også langt bedre vinterperformance: Toyota siger selv op til 80 procent af rækkevidden ved minus 10 grader – noget den gamle model kæmpede gevaldigt med.

Hurtigladning topper nu ved 150 kW, og det giver en 10-80 procent opladning på omkring 28 minutter. På AC-siden kan den nye bZ4X tage op til 22 kW, hvis du vælger den rigtige udstyrsversion – perfekt til byladere og arbejdspladser.

Det er ikke klassens hurtigste, men det er langt fra den sløve oplevelse, den gamle model bød på.

Kabinen er stadig Toyota-praktisk – nu bare uden særhederne

Hvor den gamle kabine var sovset ind i både fysiske knapper og pianolak, der i værste fald kunne blænde både fører og passagerer, er den nye bZ4X langt mere afdæmpet i sit udtryk. Overordnet minder kabinen i stil om Toyota C-HR+. Materialerne er løftet, kabinen føles mere solidt bygget, og de to trådløse opladere samt bedre støjdæmpning gør hverdagen mere behagelig.

Den får en ny, større 14-tommer skærm med skarp navigation, og Toyota har endelig givet føreren fysiske drejeknapper til både temperatur og volumen. I forgængeren var disse knapper trykfølsomme.

Mindre pianolak og et mere overskueligt layout.

Der er dog stadig områder, hvor Toyota ikke helt følger med konkurrenterne. Det manglende handskerum er fortsat en mærkelig beslutning, og bagagerummet på 452 liter er stadig mindre, end hvad mange rivaler tilbyder.

Til gengæld er bagsædepladsen virkelig imponerende – her står bZ4X stærkere end både ID.4, Enyaq og Kona. Langbenede voksne har masser af plads, og sæderne er komfortabelt tilbagelænede.

Køreoplevelsen

Køreoplevelsen i den faceliftede bZ4X er en af de største forbedringer, Toyota-folkene har fået hevet hjem. Hvor den gamle model ofte føltes blød og ufokuseret, opleves den nye udgave langt mere velafbalanceret.

Jeg kørte den model, der ventes at blive mest populær herhjemme, nemlig udgaven med stort batteri og forhjulstræk. Den opdaterede elmotor leverer 224 hestekræfter, og selv om det på papiret ikke lyder dramatisk, føles accelerationen mere kontant og mere harmonisk end før. Der er ingen dramatisk “spark i ryggen”, men en jævn og rolig kraftopbygning, som gør bilen let at dosere i både bykørsel og på snoede bjergveje.

Styringen er også blevet markant bedre; den er tungere, mere præcis og giver en overraskende solid fornemmelse af kontrol, hvilket gør bilen mindre nervøs og mere forudsigelig. Bilen står også stærkere i svingene end tidligere. Den er stadig ikke bygget til at blive kastet rundt som en sportsvogn, men den holder linjen pænt og retter sig hurtigt op, hvis man provokerer den.

Affjedringen er generelt komfortabel, især ved lav fart, hvor den tager bump og hastighedsdæmpere uden drama, men på hurtigere veje kan den stadig blive en smule fast i optrækket. Alligevel fremstår helheden mere moden og sammenhængende – og i forhold til den gamle models ujævne og til tider stive karakter er det her en klar forbedring.

Tre varianter

Den faceliftede Toyota bZ4X kommer til Danmark allerede i december til en startpris på 299.990 kroner. Den kommer i tre varianter. Den udgave, jeg kørte i Spanien, var modellen med forhjulstræk og stort batteri. Hvis du kan undvære firehjulstræk (og dobbelt op på krogen) er det den udgave, jeg synes giver bedst mening.

Toyota bZ4X | 57,7 kWh FWD | 73,1 kWh FWD | 73,1 kWh AWD
Rækkevidde (WLTP) | 444 km | 569 km | 516 km
Forbrug (WLTP) | 13,9 kWh/100km | 13,9 kWh/100km | 14,5 kWh/100km
Motor | 167 hk | 224 hk | 343 hk
Moment | 269 Nm | 269 Nm | 439 Nm
Acceleration 0-100km/t | 8,6 sek. | 7,4 sek. | 5,1 sek.
Ladeeffekt (AC/DC) | 11 kW / 150 kW | 11 kW / 150 kW | 11 kW / 150 kW
Bagagerum | 452 l. | 452 l. | 452 l.
Trækkrog | 750 kg. | 750 kg. | 1.500 kg.
Pris | 299.990 kr. | 324.990 kr. | 344.990 kr.

Alle priser er for grundmodellen Active.

Ud over drivlinjevarianterne kommer der naturligvis også en række udstyrsvarianter – Active, Active Tech, Executive og Executive med panoramatag. Men selv den billigste Active-variant er imponerende godt udstyret. Den har både 18-tommer alufælge, 2-zonet klimaanlæg, akustikglas, elbetjent bagklap, eljusterbart førersæde, bakkamera, regnsensor, sædevarme foran, bakkamera, p-sensorer og meget, meget mere. Standard.

Går man op i Executive-varianten, er der ekstra luksus som 22 kW AC-opladning, digitalt bakspejl, intelligent parkeringsassistent, ventileredde forsæder og varme i bagsæder, JBL anlæg med 9 højttalere og meget mere. Det udstyrshop koster 20.000 kroner og må være op til den enkeltes behov – og pengepung.

Se videoen fra turen.

Nu giver bZ4X mening

Med faceliftet er Toyota bZ4X blevet forvandlet fra et misset første forsøg til en reel konkurrent i mellemklasse-EV’erne. Den er ikke flamboyant som Hyundai Ioniq 5, og den har ikke et kæmpe bagagerum som Skoda Enyaq – men den er en solid, velkørende og effektiv familiebil, der endelig lever op til Toyotas ry.

Det er stadig ikke en bil, der skriger “køb mig” – det er en typisk Toyota, der er lidt konservativ og tryg på alle tænkelige måder. Men tryghed kan også være en kvalitet.

Apropos tryghed … Toyota giver fortsat 10 års garanti og op til 1 million kilometer på batteriet, hvis du holder service hos Toyota hvert år. Der findes ikke noget andet elbilmærke i Europa, der matcher det.

Samtidig scorer bilen topkarakter i Euro NCAP med fem stjerner og høj sikkerhed for både passagerer og bløde trafikanter.

Den største test bliver dansk vinter. Holder Toyota, hvad de lover om kuldeperformance, kan bZ4X facelift meget vel gå fra bundplaceret til best-buy i sin klasse.

iNPUT var inviteret til prøvekørsel i Spanien af Toyota Danmark, men de har ikke haft indflydelse på det redaktionelle indhold.

Prøvekørt: Opdateret Toyota bZ4X er stærkt forbedret